Sharp MZ

Sharp MZ buvo Japonijoje ir Europoje (daugiausiai Vokietijoje ir Jungtinėje Karalystėje) parduodama asmeninių kompiuterių serija, gaminama Sharp kompanijos. Pirmasis modelis buvo išleistas 1978 metais.

Istorija
Nors įprastai buvo manoma, kad MZ terminas buvo Microcomputer Z80 sutrumpinimas, tačiau MZ terminas jau buvo naudojamas MZ-40K kompiuteryje, kuris naudojo 4 bitų MB8843 procesorių ir turėjo šešioliktainės skaičiavimo sistemos įvedimo klaviatūrą. Po jo buvo išleisti MZ-80K, K2, C ir K2E modeliai, kurie jau buvo paremti LH0080A Sharp procesoriumi (suderinamu su Zilog Z80A) ir turėjo įprastas raidines/skaitmenines klaviatūras.

Nuo pirmojo Z80 procesoriumi paremto modelio iki MZ-2200 modelio 1983 metais MZ kompiuterių serijos aparatinė įranga, monitorius, klaviatūra ir magnetofonas buvo integruojami į vieną korpusą. Jie taip pat išsiskyrė tuo, kad programavimo kalbos interpretatorius ir operacinė sistema nebuvo įrašoma į pastoviąją atmintį. Tai leido trečių šalių gamintojams pasiūlyti savo operacines sistemas ir programavimo kalbas. Tuo metu, kai diskelių įrenginiai buvo brangūs daugumai namų vartotojų, MZ integruotas magnetofonas buvo laikomas patikimesnis ir greitesnis nei konkuruojančių kompiuterių diskelių įrenginiai, tačiau tai sumažino jų pritaikymo tempą šios serijos kompiuteriams.

Produktai
MZ serija buvo padalinta į keletą linijų: tekstinių MZ-80K serija, grafika paremta MZ-80B serija ir MZ-3500/5500 serija, turėjusi visiškai skirtingą architektūrą.

1982 metais Sharp televizijos padalinys išleido naują X1 kompiuterių seriją. Šios serijos kompiuterių buvo pardavinėjama daugiau negu MZ serijos, todėl, atsakydama į tai, Sharp išleido MZ-1500/2500 kompiuterius, kurie pagerino grafikos ir garso galimybes. Šie kompiuteriai neįgavo sėkmės rinkoje ir jų gamyba buvo nutraukta juos pakeičiant X68000 serija.

MZ vardas dar buvo naudojamas Mebius personalinių kompiuterių linijoje ir Zaurus delniniuose kompiuteriuose.

MZ-80K grupė 

Sharp MZ80K buvo populiarus ankstyvojoje namų vartotojų klasės kompiuterių rinkoje. Architektūra buvo paremta Zilog Z80 8 bitų procesoriumi. Europoje buvo pristatytas 1979 metais. Kompiuteris turėjo 48KB operatyviosios atminties, iš kurių 32KB buvo prieinami vartotojo programoms (konkretus skaičius buvo priklausomas nuo programavimo kalbos ir atminties konfigūracijos). Jis galėjo paleisti įvairias programavimo kalbas, pavyzdžiui, BASIC, Pascal ir FORTRAN, kurios galėjo būti pakraunamos į operatyviąją atmintį prieš jų naudojimą. Taip pat buvo galima programuoti tiesiogiai asemblerio kalba ar mašininiu kodu. Kompiuteris turėjo integruotą nespalvotą monitorių ir magnetofoną. Grafinė posistemė buvo primityvi: buvo prieinamos tik iš anksto paruoštos figūros ir ikonos, nebuvo aukštos rezoliucijos galimybių, tačiau tai nebuvo neįprasta to laikmečio kompiuteriams. MZ-80K turėjo nestandartinę ir nepatogią naudojimui klaviatūrą.

Nepaisant didelės kainos (virš 500 svarų sterlingų 1980 metais) MZ-80K buvo gerai parduodamas Europoje ir turėjo didelį programinės įrangos pasirinkimą. 1982 metais kompiuterį pakeitė MZ-80A modelis.

 MZ-80K serija
 MZ-80K (1978) – visko viename surinkimo rinkinys.
 MZ-80C – turėjo patobulintą klaviatūrą ir 48KB operatyviosios atminties.
 MZ-80K2 – pilnai surinktas 80K variantas.
 MZ-80K2E – pigesnė 80K2 versija.
 MZ-80A (1982)/MZ-1200 – patobulinta 80K versija, turinti patogesnę klaviatūrą, daugiau vaizdo operatyvios atminties ir žalią vienspalvį ekraną.

 MZ-700 serija (MZ-80K kompiuteriai su spalvota grafika)
 MZ-700 (1982) – pirmas MZ serijos kompiuteris be integruoto monitoriaus. Pasirinktinai buvo galima įrengti braižytuvą ir duomenų įrašymo įrenginį. Daugiau ar mažiau suderinamas su MZ-80K.
 MZ-800 (1985) – pirmas MZ serijos atstovas su 640x200 pikselių grafikos režimu. Nebuvo parduodamas Japonijoje.
 MZ-1500 (1984) – turėjo 320x200 pikselių grafiką ir integruotą garso posistemę. Magnetofoną pakeitė 2,8 colio Quick Disk diskelių įrenginys.

MZ-80B grupė 

Ši MZ-80K atšaka buvo skirta daugiausia verslo rinkai.

 MZ-80B serija
 MZ-80B (1981) – 320x200 pikselių grafika (pasirinktinai galima buvo įdiegti daugiau vaizdo operatyviosios atminties (VRAM)).
 MZ-80B2 – 80B su papildoma vaizdo operatyviąja atmintimi. Kartu su MZ-2000 buvo parduodami visą linijos gyvavimo laiką.
 MZ-2000 (1982) – 640x200 pikselių integruotas vienspalvis monitorius; spalvotas buvo prieinamas atskirai. Suderinamas su MZ-80B BASIC programavimo kalba.
 MZ-2200 (1983) – vieninteliai serijos kompiuteriai be integruoto monitoriaus.

 MZ-2500 (SuperMZ) serija – Z80B 6MHz procesorių turėjusių kompiuterių serija, išleista 1985 metais. Jie turėjo duomenų įrašymo įrenginį ir bent vieną 3,5 colio vidinį diskelių įrenginį, taip pat YM2203 FM sintezės garso integralinę schemą, aparatinę slinktį ir 256 spalvų paletę (atnaujinamą iki 4096). Dėl šių savybių tai buvo vieni galingiausių 8 bitų kompiuterių, išleistų asmeniniam naudojimui. Kai kurie modeliai buvo suderinami su MZ-80B ir MZ-2000.
 MZ-2511
 MZ-2520 - The 2511 be magnetofono ir MZ-80B/2000 suderinamumo režimų.
 MZ-2521
 MZ-2531(MZ-2500V2) (1986)

 MZ-2800 serija
 MZ-2861 (1987) – hibridinis 16 bitų kompiuteris, naudojantis Intel 802086 ir Z80 procesorius (suderinamumui su MZ-2500 palaikyti). 16 bitų režime jis galėjo paleisti MS-DOS operacinę sistemą  ir PC98 emuliatorių.

MZ-3500/5500/6500 grupė 
Verslo klasės asmeniniai kompiuteriai. Visi jie turėjo 5,25 colių diskelių skaitymo įrenginius.
 MZ-3500 serija (1982) – turėjo 2 Z80A procesorius.
 MZ-3541 – FDOS ir EOS (su CP/M suderinamos operacinės sistemos)
 MZ-5500 serija (1983) – 8086 procesorių naudojantis kompiuteris su MS-DOS operacine sistema.
 MZ-6500 serija (1984) – didelio našumo MZ-5500 versija, skirta CAD rinkai.
 MZ-6500
 MZ-6550 – vertikaliai statomas kompiuteris su 80286 procesoriumi ir 3,5 colio diskelių įrenginiu.

Kiti 
 MZ-8000 serija – su IBM PC suderinamų kompiuterių serija, kuri naudojo Intel 80286 ir 80386 procesorius.

Taip pat skaitykite 
 Sharp X1

Kompiuteriai